**Forslag 2**

**Viken fylkeskommune bør oppløses**

Forslagsstiller: Oppegård arbeiderlag

Oppegård Arbeiderlag støtter vedtaket i Buskerud Arbeiderparti om å gå inn for oppløsning av Viken fylkeskommune.

Vi støtter Fylkesrådet som mener at Fylket Viken er en lite hensiktsmessig konstruksjon. Stortinget har slått sammen Østfold, Akershus og Buskerud mot deres egen vilje.

Vi har over tid vært mot denne sentraliseringsreformen og vi vant valget og danna fylkesråd på bakgrunn av bl.a. den saken. Arbeiderpartiet skal være en partner å stole på og vi står ved våre inngåtte avtaler.

*Forslaget er foreslått avvist og erstattes med nytt forslag fra redaksjonskomiteen.*

**Forslag 3**

**Forsterket rusreform**

Forslagsstiller: Oppegård arbeiderlag

Oppegård Arbeiderlag støtter arbeidet med rusreform. Arbeiderlaget mener at reformen bør innebære at personer som blir tatt for bruk, kjøp, besittelse eller oppbevaring av mindre mengder narkotika til eget bruk, ikke lenger skal straffes. I stedet skal de innkalles til hjelp, behandling og oppfølgning. Ruspolitikken må endres. Det må videre følge med tilstrekkelig penger til kommunene og helsetjeneste for å sikre en best mulig reform.

Befatning med narkotika bør fortsatt være ulovlig, og politiet skal fortsatt beslaglegge rusmidlene, men samfunnets reaksjon overfor lovbruddene må endres.

**Forslag 4**

**Handlingsplan om skolevegring blant ungdom**

Forslagsstiller: Oppegård arbeiderlag

De siste to årene har vært helt spesielle i norsk og internasjonal historie. Landet og kloden har vært preget av en pandemi som til tider har ført til at myndighetene har begrenset kontakten flertallet av befolkningen kan ha med andre mennesker til færre enn ti personer og dette har innbefattet nærmeste familie.

Dette har vært utfordrende for alle, men en aldersgruppe har vært ekstra utsatt, den gruppen i samfunnet som betegnes som ungdom. Den gruppen som skal gå fra å være barn til å bli voksen.

Gang på gang har de blitt fortalt at nå er pandemien over og vi skal leve slik vi gjorde før, for så å oppleve at antall personer de kan forholde seg til igjen reduseres til et minimum. For ungdom blir dette en ekstra tung tid. Noen reagerer med å droppe ut av skolen og isolere seg, andre prøver å skjule sine problemer for omgivelsene fordi de føler at foreldre og foresatte har nok å slite med. Mange har også falt fra i organiserte fritidsaktiviteter som fotball, dans m.m.

Ungdom som faller ut av skolen opplever at skolene også i Nordre Follo kommune ikke har ressurser til å følge opp de som dropper ut, selv om alle ser at frafallet skyldes psykiske plager på grunn av pandemien. Pandemien tapper skolen for ressurser. Personalet slites ut og blir selv syke. Dette har ført til at en del av ungdommene ikke har fått den oppfølgingen som de burde.

Oppegård Arbeiderlag foreslår at det lages en handlingsplan om skolevegring blant ungdom i kommunen. Oppegård arbeiderlag forventer at skolevegring blir et viktig tema i den nye Opptrappingsplanen for psykisk helse, som er varslet i Hurdalsplattformen.

**Forslag 5**

**Tilbudet i varmtvannsbassenget på Høyås bør styrkes**

Forslagsstiller: Oppegård arbeiderlag

Innbyggere i Oppegård med behov for et tilrettelagt treningstilbud har gjennom mange år hatt stort utbytte av tilbudet i varmtvannsbassenget på Høyås. Etter gjenåpningen høsten 2021 har tilbudet blitt kraftig redusert, og dekker i dag ikke behovet for denne type tilrettelagt treningstilbud i denne delen av kommunen.

Oppegård arbeiderlag er bekymret for konsekvensene for målgruppa av det reduserte tilbudet, både for den fysiske helsa og for den psykiske helsa til deltakerne som har hatt treningen som en viktig sosial møteplass.

Oppegård arbeiderlag foreslår overfor årsmøtet i Nordre Folle arbeiderparti om å uttrykke en forventning til kommuneadministrasjonen, ordfører og kommunestyregruppa om å finne løsninger som innebærer et forsterket til tilbud på Høyås.